和曹子方呈鄧張晁蔡
作者：余幹
朝代：宋

paragraphs: 可畏日輪如赤釜，頼有羣仙司下土。
稍從寥廓湧濃雲，旋向塵埃洒甘雨。
松蘿既女更施澤，山木欲童俄得乳。
馬牛暫息要途勞，魚鼈頓舒炎海苦。
野鸛那虛屋上鳴，穴狸不繆山中語。
清風豈假白羽搖，輕汗寧沾翠綃舞。
已憐爽氣滿襟袖，更喜餘霞照庭戶。
後朝便足閱英才，爲指帡幪設千俎。